[pic] | COMISIA COMUNITĂŢILOR EUROPENE |

Bruxelles, 25.7.2007

COM(2007) 445 final

2007/0161 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 2100/94 cu privire la introducerea unei cereri de protecţie comunitară a soiurilor de plante

(prezentată de Comisie)

EXPUNERE DE MOTIVE

Articolul 12 din regulamentul comunitar privind protecţia soiurilor de plante stabileşte condiţiile de abilitare pentru depunerea unei cereri de protecţie comunitară a soiurilor de plante. În conformitate cu această dispoziţie, numai producătorii de soiuri de plante care sunt resortisanţi ai unui stat membru al Uniunii internaţionale pentru protecţia noilor soiuri de plante (UPOV) sunt abilitaţi să depună o cerere de protecţie comunitară a soiurilor de plante în temeiul aceloraşi norme ca şi cele aplicabile solicitanţilor resortisanţi ai statelor membre.

În cazul altor solicitanţi, Comisia trebuie să decidă cu privire la abilitarea acestora de a depune o cerere. În conformitate cu articolul 12 alineatul (1) litera (b) din regulament, o astfel de decizie poate fi supusă unor cerinţe reciproce şi echivalente. Dispoziţia prevede că decizia Comisiei poate depinde de îndeplinirea anumitor condiţii de către statul în cauză:

( acordarea protecţiei pentru soiurile aceluiaşi taxon botanic,

( acordarea acestei protecţii resortisanţilor tuturor statelor membre,

( nivelul protecţiei acordate să corespundă protecţiei acordate prin Regulamentul (CE) 2100/94.

Obiectivul modificării propuse

Pentru a facilita comerţul şi alinierea dispoziţiilor regulamentului la alte dispoziţii din legislaţia comunitară, este necesară modificarea Regulamentului nr. 2100/94 astfel încât să se simplifice condiţiile de abilitare pentru depunerea unei cereri de protecţie comunitară a soiurilor de plante şi să se introducă un sistem operaţional unic pentru toţi solicitanţii.

Impactul potenţial al modificării

Eliminarea dispoziţiilor de la articolul 12 alineatul (1) litera (a) şi articolul 12 alineatul (1) litera (b) vor contribui la simplificarea legislaţiei comunitare.

Oficiul Comunitar pentru Soiuri de Plante a primit, de la instituirea sa în 1994, un număr de 27 317 de cereri de acordare a protecţiei comunitare a soiurilor de plante (situaţie înregistrată la 28 februarie 2007). Dintre acestea, 4 693 de cereri (17,1%) proveneau din state care nu sunt membre ale UE. În decursul întregii perioade, numai 89 dintre cereri au fost înaintate de solicitanţi din ţări terţe care nu erau membre ale UPOV, necesitând o decizie a Comisiei în conformitate cu articolul 12 alineatul (1) litera (b).

În consecinţă, având în vedere experienţa de doisprezece ani de punere în aplicare a regulamentului şi numărul şi situaţia statelor care nu sunt membre ale UPOV, prezenta propunere nu va avea un impact considerabil asupra întreprinderilor mici şi mijlocii din statele membre.

Propunerea nu are nicio nouă implicaţie asupra bugetului comunitar.

2007/0161 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 2100/94 cu privire la introducerea unei cereri de protecţie comunitară a soiurilor de plante

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 308,

având în vedere propunerea Comisiei[1],

având în vedere avizul Parlamentului European[2],

întrucât:

(1) Regulamentul (CE) nr. 2100/94 din 27 iulie 1994 privind protecţia comunitară a soiurilor de plante[3] instituie un sistem comunitar al soiurilor de plante, care permite acordarea protecţiei comunitare pentru soiurile de plante, valabilă pe teritoriul întregii Comunităţi.

(2) Pentru facilitarea comerţului, este necesar ca protecţia comunitară pentru soiurile de plante să fie uşor accesibilă. În consecinţă, trebuie simplificate condiţiile de abilitare pentru depunerea unei cereri de protecţie comunitară a soiurilor de plante şi introdus un sistem operaţional unic pentru toţi solicitanţii.

(3) Prin urmare, Regulamentul (CE) nr. 2100/94 trebuie modificat în consecinţă,

ADOPTĂ PREZENTUL REGULAMENT:

Articolul 1

Regulamentul (CE) nr. 2100/94 se modifică după cum urmează:

(1) Articolul 12 se înlocuieşte cu următorul text:

„Articolul 12 Abilitarea pentru depunerea unei cereri de protecţie comunitară a soiurilor de plante

Orice persoană fizică sau juridică, precum şi orice agenţie asimilată unei persoane juridice în temeiul legislaţiei care o reglementează, pot să depună o cerere de protecţie comunitară a soiurilor de plante.

O cerere poate fi depusă concomitent de două sau mai multe persoane care îndeplinesc aceste condiţii.”

(2) La articolul 41 alineatul (2), textul „12 (1) (b)” se elimină.

(3) La articolul 52, alineatul (4) se înlocuieşte cu următorul text:

„4. Alineatele (2) şi (3) se aplică şi cererilor anterioare depuse într-un alt stat membru.”

Articolul 2

Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene .

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Consiliu,

Preşedintele

[1] JO C […], […], p. […].

[2] JO C […], […], p. […].

[3] JO L 227, 1.9.1994, p. 1. Regulament, astfel cum a fost modificat ultima dată prin Regulamentul (CE) nr. 873/2004 (JO L 162, 30.4.2004, p. 38).